Verbruikersrubriek: ŉ Knaende probleem nadat motorwaarborg vervalFoto: Pixabay Ons het al almal van die nagmerrie gehoor wanneer jy ŉ gebruikte motor by ŉ handelaar koop: Sodra die waarborg of motorplan verval, ontwikkel die motor ŉ aanhoudende probleem wat net nie opgelos kan word nie en niemand weet hoe om dit reg te maak nie. Die handelaar was sy hande in onskuld en jy sit sonder wiele en met ŉ plat beursie. Ina Opperman gee raad oor wat om te doen in so ŉ geval. Motorprobleme kan jou ŉ groot klomp geld uit die sak jaag en daarom kan ŉ aanhoudende probleem wat nie opgelos word nie groot frustrasie veroorsaak. Daar is ŉ paar uitweë wat jy kan volg in so ŉ geval. Jy kan jou regte uitoefen ingevolge die Wet op Verbruikersbeskerming, jy kan die by Ombudsman vir die Motorbedryf kla of jy kan die nukkerige motor inruil. Die Wet op Verbruikersbeskerming Artikel 56 (1) van die Wet op Verbruikersbeskerming bepaal dat alle goedere wat jy koop ŉ versweë waarborg het dat dit, in hierdie geval die motor, voldoen aan die vereistes en standaarde van artikel 55, wat die gehalte en veiligheid van die motor waarborg, asook dat dit doen wat dit veronderstel is om te doen, goed werk, geen defekte het nie en ŉ redelike tyd sal hou. Indien die motor nie aan die standaarde wat in artikel 55 gestel is, voldoen nie, het jy die reg om dit volgens artikel 56 binne ses maande terug te gee. Die handelaar moet dit dan herstel, vervang of jou geld terugbetaal. Indien die probleem nie binne drie maande reggestel word nie of as jy ŉ verdere gebrek, defek of onveilige kenmerk ontdek, moet die handelaar die motor vervang of jou geld terug betaal. Jy moet die handelaar dus tyd gee om te kyk of hy die probleem kan oplos. Dit is so dat jy kan eis dat die handelaar die motor vervang of jou geld terug betaal, maar die handelaar is geregtig daarop om ŉ bedrag van die koopsom af te trek vir die tyd wat jy die motor gebruik het. Dit kan ŉ aardige som beloop as die waarborg of motorplan, wat soms tot vyf jaar duur, reeds verstryk het. Artikel 57 van die wet bepaal jou regte wanneer herstelwerk gedoen word om jou te beskerm teen swak herstelwerk. Elke nuwe of herboude onderdeel wat gedurende herstel- of onderhoudswerk gebruik word en die herstelwerk self word vir drie maande nadat die werk gedoen is, of selfs langer indien jy en hersteller skriftelik daaroor ooreenkom, gewaarborg. Wanneer jou motor dus weer dieselfde probleem het binne drie maande nadat herstelwerk gedoen is, moet die handelaar dit gratis herstel as dieselfde probleem dit veroorsaak het, of jou geld teruggee, sodat jy ŉ ander hersteller kan kry om die motor te herstel. Onthou egter dat hierdie waarborg nietig is as jy die onderdeel of item verkeerd gebruik of misbruik. Dit is ook nie van toepassing op probleme wat deur gewone slytasie veroorsaak word nie. Kla by Miosa Kla oor motorprobleme wat nie deur die handelaar opgelos word nie by die Ombudsman vir die Motorbedryf (Miosa). Klagtevorms is beskikbaar by www.miosa.co.za. Ruil die motor in Aangesien die handelaar sal opmerk dat die motor ŉ probleem het, sal jy uiteraard minder vir die motor kry wanneer jy dit inruil, maar so sal jy ten minste ontslae raak van die knaende probleem wat jou nog meer geld uit die sak gaan jaag.